טריסטן תומפסון

טריסטן טרבור ג'יימס תומפסון (באנגלית: Tristan Trevor James Thompson; נולד ב-13 במרץ 1991) הוא כדורסלן קנדי-אמריקאי, המשחק בעמדות הפאוור פורוורד והסנטר, בקבוצת קליבלנד קאבלירס מליגת ה-NBA. תומפסון נולד בטורונטו וגדל בקנדה, וכשהיה בכיתה י' עבר לארצות הברית והחל לשחק במדי קבוצת הכדורסל של בית הספר התיכון "סיינט בנדיקט" שבניו ג'רזי. באמצע שנת הג'וניור, כאשר כבר היה נחשב לאחד הכישרונות המבטיחים בארצות הברית לגילו, הודח תומפסון מקבוצת הכדורסל לאחר שהתעמת עם מאמנו במהלך משחק. בעקבות ההדחה, עזב תומפסון את בית הספר, ועבר לתיכון "פינדלי" בהנדרסון שבנבדה. בפינדלי הפך תומפסון עד מהרה לשחקן מרכזי, ובשנתו האחרונה בתיכון רשם ממוצעים של 15.9 נקודות, 9.6 ריבאונדים ו-1.8 חסימות למשחק, הוביל את קבוצתו למאזן של 32 ניצחונות מול שני הפסדים ולאליפות המדינה ואף הוזמן להשתתף במשחק מקדונלד'ס אול-אמריקן. עם סיום לימודיו התיכוניים, דורג תומפסון על ידי ESPN במקום העשירי בין בני המחזור שלו בגיוסים למכללות. הוא בחר לשחק במדי קבוצת הכדורסל של אוניברסיטת טקסס באוסטין המשחקת בחטיבת "ביג 12" של ליגת המכללות. כבר בעונת הפרשמן שותף תומפסון ב-34 משחקים, בהם הוביל את הקבוצה עם 7.8 ריבאונדים ו-2.4 חסימות למשחק והוסיף גם 13.1 נקודות, שני בקבוצה רק לג'ורדן המילטון. הוא סייע לקבוצתו להעפיל עד למשחק הגמר של טורניר אליפות החטיבה. במשחק הגמר, בו פגשה קבוצתו את אוניברסיטת קנזס, שיחק תומפסון 21 דקות בלבד משום שהסתבך בבעיית עבירות, ולא הצליח למנוע את הפסדה של טקסס בתוצאה 85-73. לאחר שנה אחת בלבד בליגת המכללות, החליט תומפסון להעמיד את עצמו לבחירה בדראפט ה-NBA. הוא נבחר בבחירה הרביעית על ידי קליבלנד קאבלירס, בחירה שהייתה גבוהה מכפי שחזו לו הפרשנים. בעונת הרוקי שלו, שהייתה עונה מקוצרת בשל שביתת השחקנים, עלה תומפסון מהספסל במרבית העונה כמחליפו של אנטואן ג'יימיסון. עם פציעתו של אנדרסון ורז'או החל תומפסון לעלות בחמישייה, אם כי העונה פעמים רבות בעמדת הסנטר. הוא רשם לאורך העונה 8.2 נקודות ו-6.5 ריבאונדים, כולל שיא קריירה של 27 נקודות ו-12 ריבאונדים מול ניו ג'רזי נטס, ובסיום העונה נבחר לחמישיית הרוקיז השנייה. בעונה הבאה, עונת 2012/2013, עם עזיבתו של ג'יימיסון, החל תומפסון לעלות בחמישייה באופן קבוע. הוא פתח בחמישייה בכל 82 המשחקים של העונה הסדירה, ותרם 11.7 נקודות ו-9.4 ריבאונדים. במהלך העונה, בניסיון לשפר את אחוזי הקליעה מקו העונשין, החל תומפסון השמאלי לזרוק מקו העונשין ביד ימין, ניסיון אשר צלח כששיפר את קליעתו בכ-20%. גם בעונה העוקבת עלה תומפסון בחמישייה בכל 82 משחקי העונה הסדירה ורשם 11.7 נקודות ו-9.2 ריבאונדים, אולם לא הצליח לסייע לקבוצתו להעפיל למשחקי הפלייאוף. לקראת עונת 2014/2015 הגיע אל קליבלנד קווין לאב, המשחק בעמדתו של תומפסון, ותפס את משבצת הפאוור פורוורד ברוטציה של דייוויד בלאט, מאמן הקבוצה. תומפסון שותף בכל 82 משחקי העונה, אך עלה בחמישייה ב-15 מהם בלבד. ב-26.8 דקות בהן שותף בממוצע רשם 8.5 נקודות ו-8.0 ריבאונדים למשחק, וסייע לקבוצתו לסיים את העונה במאזן של 59 ניצחונות מול 23 הפסדים, בתאריך 22 באוקטובר 2016 חתם על חוזה ל-5 שנים על סך 82 מיליון דולר לכל התקופה עם שכר שנתי של 16.4 מיליון דולר. בנובמבר 2020, לאחר 9 עונות רצופות בקליבלנד, חתם תומפסון על חוזה בבוסטון סלטיקס. ביולי 2021 הועבר לסקרמנטו קינגס, כחלק מטרייד משולש ובתמורה לדלון רייט. ב-7 בפברואר 2022 הועבר בטרייד לאינדיאנה פייסרס עם באדי הילד וטייריס הליברטון תמורת ג'סטין הולידיי ודומנטאס סאבוניס, אך לאחר שבוע שוחרר מהקבוצה. ב-19 בפברואר 2022 חתם בשיקגו בולס עד לסוף העונה. החל מאפריל 2016 נמצא תומפסון במערכת יחסים עם הדוגמנית וכוכבת הריאלטי קלואי קרדשיאן, אשר הכריזה על הריונה ממנו ב-20 בדצמבר 2017. ב-12 באפריל 2018 נולדה לזוג ילדה. בנובמבר 2020 קיבל תומפסון אזרחות אמריקאית. מדיה וקבצים בנושא טריסטן תומפסון בוויקישיתוף טריסטן תומפסון, ברשת החברתית פייסבוק טריסטן תומפסון, ברשת החברתית אקס (טוויטר) טריסטן תומפסון, ברשת החברתית אינסטגרם פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN אלון פרימו, טריסטן תומפסון: יש לכם עניין עם פועל בניין, באתר הארץ, 4 ביוני 2015 Texas recruit Tristan Thompson kicked off St. Benedict's boys basketball team פרופיל באתר האוניברסיטה 2010-11 Texas Longhorns Roster and Stats Jayhawks Win Big 12 Title באתר חטיבת ביג-12 איזי עין דור, הדראפט האירופי: אירווינג ומצ'באן בקליבלנד, באתר ynet, 24 ביוני 2011 מתי ברסקי‏, קליבלנד קאבלירס: צעד ראשון בחזרה לחיים?, באתר וואלה, 20 בדצמבר 2011 אסף רביץ‏, קליבלנד קאבלירס: אירווינג אירווייז, באתר וואלה, 12 באוקטובר 2012 ביוגרפיה באתר NBA.com Tristan Thompson’s free throw percentage up 20 points right handed טיג ותומפסון חותמים על חוזה בבוסטון, באתר הקבוצה, 30 בנובמבר 2020 תומפסון מקבל אזרחות אמריקאית, באתר CNN,‏ 29 בנובמבר 2020